Det er pinligt«. »Vi er til grin i hele verden«. »Bank dem på plads!«.

Politikere, embedsmænd og eksperter har den seneste uge stået i kø for at give Belgien og ikke mindst landets sydlige region Vallonien verbale klø, fordi de har blokeret for at, at EU og Canada kan underskrive en omfattende frihandelsaftale (Ceta). De fleste kommentarer handler om, at det kan skade EU’s omdømme som handelspartner og forsinke en aftale, der allerede har været syv år undervejs.

Ikke mange forholder sig til indholdet af bekymringen. Hvis man lytter efter, står det klart, at den i øvrigt proeuropæiske delstatsregering ikke er ude på at vælte aftalen om, at Canada og EU fjerner eller sænker næsten alle afgifter og toldsatser imellem sig.